Դելիո Ռոսսի

**Դելիո Ռոսսի** (, ), իտալացի ֆուտբոլային մարզիչ։

## Կարիերա
Դելիո Ռոսսին իր կարիերան սկսել է «Ֆորլիմպոպոլի» ակումբում, իսկ հետո խաղացել է «Կատտոլիկայում»։ 1981-1987 թվականներին Ռոսսին խաղացել է Սերիա B-ի «Ֆոջա» ակումբում, որի կազմում մասնակցել է 151 հանդիպման և խփել է 4 գոլ։ Դրանից հետո հանդես է եկել Սերիա C2-ի ակումբներ՝ «Վիզ Պեզարոյի» և «Անդրիայի» կազմերում։

Ռոսսին իր մարզչական կարիերան սկսել է՝ մարզելով Պրոմոցիոնե սիրողական առաջնության «Տորեմաջորե» ակումբը, հետո աշխատել է «Ֆոջիի» երիտասարդական թիմի հետ։ 1993 թվականին Ռոսսին գլխավորել է Սերիա C1-ում հանդես եկող «Սալերնիտանային», վերջինիս հետ առաջնությունում զբաղեցրել է 3-րդ հորիզոնականը՝ այդպես ակումբին ընձեռելով Սերիա B-ի ուղեգիր։ Հաջորդ մրցաշրջանում «Սալերնիտանան» մինչև վերջին տուրը համարվել է Սերիա A-ում հայտնվելու գլխավոր հավակնորդներից մեկը, սակայն «Ատալանտայից» 1։ 2 հաշվով կրած պարտությունը զրկել է նրանց այդ հնարավորությունից։ 1995 թվականի հուլիսին Ռոսսին գլխավորել է «Ֆոջան», որտեղ անցկացրել է 1 մրցաշրջան։ Դրանից հետո Դելիոն գլխավորել է «Պեսկարան», որի հետ Սերիա B-ում զբաղեցրել է 6-րդ հորիզոնականը։

1997 թվականին Ռոսսին կրկին գլխավորել է «Սալերնիտանան», որի հետ նվաճել է Սերիա A-ի ուղեգիր, դրա հետ մեկտեղ այդ ժամանակահատվածի համար սահմանել է ռեկորդ Սերիա B-ում հավաքած միավորների քանակով, որի համար ստացել է «մարգարե» մականունը։ Քիչ հետո ակումբի նախագահ Անյելլո Ալիբերտին երկու անգամ ակումբից հեռացրել է Ռոսսիին, որը, չնայած դրան, մնացել է երկրպագուների սիրելին։ 1999 թվականին Ռոսսին գլխավորել է «Ջենոան», որի հետ Սերիա B-ում զբաղեցրել է 6-րդ հորիզոնականը, իսկ հետո երկու անգամ՝ «Պեսկարան», որը 2001 թվականին հայտնվել է Սերիա C1-ում։

2002 թվականի հունվարին Ռոսսին փոխարինել է Ալբերտո Կավազինային «Լեչչեյի» գլխավոր մարզչի պաշտոնում, սակայն մրցաշրջանի արդյունքներով ակումբը ուղևորվել է Սերիա B։ 2002-2003 մրցաշրջանում Ռոսսին օգնել է իր թիմին վերադառնալ իտալական բարձրագույն առաջնություն, իսկ հաջորդ մրցաշրջանում՝ Սերիա A-ում զբաղեցնել 10-րդ հորիզոնականը։ 20042-2005 մրցաշրջանում 15-րդ տուրից հետո Ռոսսին գլխավորել է «Ատալանտան» և փրկել է ակումբին Սերիա B ուղևորվելուց։

2005 թվականի ամռանը նշանակվել է «Լացիոյի» գլխավոր մարզիչ։ Ակումբի հետ զբաղեցրել է 6-րդ հորիզոնականը, սակայն Կալչիոպոլիի պատճառով, ակումբը զրկվել է 30 միավորից։ 2006 թվականի մարտի 10-ին Ռոսսին վերակնքել է պայմանագիրը Լացիոյի հետ մինչև 2009 թվականի հունիսի 30-ը։ Կալչիոպոլիի պատճառով ակումբը 2006-2007 մրցաշրջանը սկսել է -11 միավորով, որը հետո նվազել է մինչև -3-ի։ Չնայած դրան թիմը իրեն դրսևորել է լավագույնս և զբաղեցրել է 3-րդ հորիզոնականը, ինչպես նաև «Ռոմայի» դեմ կայացած դերբիում տարել է համոզիչ հաղթանակ (3։ 0), որից հետո բոլոր խաղացողները և մարզիչները լողացել են Ջանիկոլո շատրվանում։ Հաջորդ մրցաշրջանում թիմին հետապնդել են վնասվածքները, ինչպես նաև հոգնածությունը՝ Չեմպիոնների լիգայում հանդես գալու պատճառով։ Արդյունքում թիմը զբաղեցրել է 12-րդ հորիզոնականը։ Շշուկներ էին տարածվել մարզչին հեռացնելու վերաբերյալ, սակայն հռոմեական ակումբի նախագահ Լոտիտոն՝ Ռոսսիին տվել է ևս 1 տարի ժամանակ։ Այդ 1 տարվա ընթացքում թիմը նվաճել է երկար սպասված իրենց առաջին տիտղոսը՝ Իտալիայի գավաթը, որին տիրանալու համար պայքարից դուրս է թողել այնպիսի ակումբների, ինչպիսիք են՝ «Յուվենտուսը» և «Միլանը»։ 2009 թվականի հունիսի 3-ին հայտարարվել է, որ Ռոսսին այլևս չի զբաղեցնելու «Լացիոյի» գլխավոր մարզչի պաշտոնը։

2009 թվականի նոյեմբերի 23-ին Ռոսսին Վալտեր Ձենգային փոխարինել է «Պալերմոյին» գլխավոր մարզչի պաշտոնում՝ կնքելով 2 տարվա պայմանագիր։ Ռոսսին թիմ է հրավիրել այն աշխատակազմին, որն իր հետ է եղել «Լացիոյում» (մարզչի օգնական՝ Ֆեդելե Լիմոնեին, ֆիզպատրաստվածության մարզիչ՝ Վալտեր Վիոյին և դարպասապահների մարզիչ՝ Մարիո Պարադիզիին)։

2011 թվականի փետրվարի 27-ին «Պալերմոն» Ռոսսիի գլխավորությամբ «Ուդինեզեյից» կրել է 0։ 7 հաշվով ստորացուցիչ պարտություն․ մարզիչը ողջ պատասխանատվությունը իր վրա է վերցրել։ 2011 թվականի հունիսի 1-ին պայմանագրի ժամկետի լրանալուն պես Ռոսսին լքել է «Պալերմոն»։

2011 թվականի նոյեմբերի 7-ին պայմանագիր է կնքել «Ֆիորենտինայի» հետ մինչև 2013 թվականի ամառ։

2012 թվականի մայիսի 2-ին «Նովարայի» դեմ կայացած հանդիպման 32-րդ րոպեին 0։ 2 հաշվի ժամանակ հարձակվել է «մանուշակների» կիսապաշտպան Ադեմ Լյայիչի վրա, որը սարկազմով ծափահարել էր մարզչին՝ վաղաժամ փոխարինման համար։ Խաղից հետո «Ֆիորենտինայի» նախագահ՝ Անդրեա Դելլա Վալլեն որոշում է ընդունել Ռոսսիին հեռացնել ակումբից։ Ինքը՝ Ռոսսին ասել է «Փոխարինումից հետո պահեստայինների նստարանին մոտենալիս Լյայիչը ասել է «Կեցցես, մաեստրո։ Դու իսկապես ֆենոմեն ես»։ Ես ասել եմ նրան, որ այլևս չհամարձակվի իրեն այդպես դրսևորել, ինչին Լյայիչը պատասխանել է սերբերենով։ Ես իմ ողջ կարիերայի ընթացքում աշխատել եմ շատ սերբ ֆուտբոլիստների հետ, այդպիսով ես շատ լավ եմ հասկանում այդ խոսքերի իմաստը։ Նա ասել էր, որ ես վերադառնամ այնտեղ, որտեղից որ լույս աշխարհ եմ եկել։ Այդ խոսքերից հետո ես կորցրի ինքնատիրապետումս»։

Ըստ «Ֆիորենտինայի» խաղացող Վալոն Բեհրամիի Ռոսսին ստել է․ «Լյայիչը երդվել է, որ չի ասել այն խոսքերը, որոնք նշել էր Դելիո Ռոսսին։ Բացի այդ, այն մարդիկ, որոնք այդ ժամանակ գտնվում էին պահեստայինների նստարանին ոչինչ չեն լսել։ Մարզիչը չպետք է ստեր»։ Ինքը՝ մարզիչը որակազրկվել է 3 ամսով։

2012 թվականի դեկտեմբերի 17-ին Ռոսսին գլխավորել է «Սամպդորիան»՝ փոխարինելով Չիրո Ֆերրարային։ 2012 թվականի փետրվարի 10-ին Սերիա A-ի 24-րդ տուրի «Ռոմայի» դեմ հանդիպման ժամանակ հեռացվել է խաղադաշտից՝ Նիկոլաս Բուրդիսսոյի հասցեին անպարկեշտ ժեշտ ցույց տալու համար։ 2 հանդիպում որակազրկվելուց հետո ներողություն է խնդրել խաղացողից։ 2012 թվականի մայիսի 15-ին «Սամպդորիան» երկարաձգել է պայամանագիրը մարզչի հետ, սակայն արդեն հաջորդ մրցաշրջանի ամենասկզբից թիմը աչքի է ընկել վատ արդյունավետությամբ, ինչը դժգոհություն է առաջացրել երկրպագուների շրջանում, որից հետո Դելիո Ռոսսին իր ողջ անձնակազմի հետ հեռացվել է ակումբից։

2015 թվականի մայիսի 4-ին Ռոսսին նշանակվել է «Բոլոնիայի» գլխավոր մարզիչ՝ փոխարինելով Դիեգո Լոպեսին։ Պայմանագիրը նախատասված էր մինչև 2015 թվականի հունիսի 30։ 2014-2015 մրցաշրջանում Ռոսսիի գլխավորությամբ «Բոլոնիան» Սերիա B-ում զբաղեցրել է 4-րդ հորիզոնականը և «Պեսկարայի» դեմ փլեյ օֆֆի արդյունքներով (0։ 0 դրսում և 1։ 1 տանը) նվաճել է Սերիա A-ի ուղեգիր։ 2015 թվականի հոկտեմբերի 28-ին Սերիա A-ի 10-րդ տուրի «Ինտերի» դեմ կայացած տնային հանդիպումից հետո (0։ 1) հեռացվել է գլխավոր մարզչի պաշտոնից։

2017 թվականի օգոստոսի 4-ին նշանակվել է բուլղարական «Լեվսկի» ակումբի գլխավոր մարզիչ։

2019 թվականի ապրիլի 24-ին նշանակվել է Սերիա B-ում հանդես եկող «Պալերմոյի» կազմում։ Պայմանագիրը նախատեսված էր մինչև 2019 թվականի հունիսի 30-ը։

2020 թվականի նոյեմբերի 29-ին նշանակվել է «Ասկոլիի» գլխավոր մազիչ։

## Անձնական կյանք
Ռոսսին ունի երեք զավակ՝ Դարիոն (Վալտեր Սաբատինիի «Պալերմոյում» աշխատում է որպես տնօրեն), և երկու դուստր՝ Գրետան («Միսս Իտալիա 2007») և Դեբորան։

## Նվաճումներ
* Սերիա B-ի չեմպիոն․ 1997-1998
* Իտալիայի գավաթակիր․2008-2009

## Ծանոթագրություններ

## Արտաքին հղումներ
* 

Կատեգորիա:Իտալացի ֆուտբոլային մարզիչներ
Կատեգորիա:Իտալացի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Ֆիորենտինա ՖԱ մարզիչներ
Կատեգորիա:Ֆոջայի ֆուտբոլիստներ
Կատեգորիա:Ֆուտբոլային մարզիչներ այբբենական կարգով